ประกาศคณะกรรมการกิจการโทรคมนาคมแห่งชาติ เรื่อง หลักเกณฑ์ วิธีการและเงื่อนไขในการจัดให้มีบริการโทรคมนาคมพื้นฐานโดยทั่วถึงและบริการเพื่อสังคม

ประกาศคณะกรรมการกิจการโทรคมนาคมแห่งชาติ
ประกาศคณะกรรมการกิจการโทรคมนาคมแห่งชาติ
เรื่อง
หลักเกณฑ์ วิธีการและเงื่อนไขในการจัดให้มีบริการโทรคมนาคมพื้นฐานโดยทั่วถึง
และบริการเพื่อสังคม
 

โดยที่เป็นการสมควรกำหนดให้มีหลักเกณฑ์วิธีการและเงื่อนไขในการจัดให้มีบริการโทรคมนาคมพื้นฐานโดยทั่วถึงและบริการเพื่อสังคม
ดังนั้น คณะกรรมการกิจการโทรคมนาคมแห่งชาติซึ่งมีหน้าที่จัดให้มีการบริการโทรคมนาคมพื้นฐานโดยทั่วถึงและบริการเพื่อสังคม
และมีอำนาจกำหนดให้ผู้รับใบอนุญาตประกอบกิจการโทรคมนาคมต้องจัดให้มีบริการโทรคมนาคมตามที่กฎหมายบัญญัติไว้

อาศัยอำนาจตามมาตรา ๕๑ (๑๔) และมาตรา ๕๖ แห่งพระราชบัญญัติองค์กรจัดสรรคลื่นความถี่และกำกับกิจการวิทยุกระจายเสียงวิทยุโทรทัศน์
และกิจการโทรคมนาคม พ.ศ. ๒๕๔๓ อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๔ มาตรา ๓๗ มาตรา ๓๙ มาตรา ๔๐ มาตรา ๔๑ มาตรา ๔๕ มาตรา
๕๐ และมาตรา ๕๗ ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมายประกอบกับมาตรา
๑๗ และมาตรา ๑๘ แห่งพระราชบัญญัติการประกอบกิจการโทรคมนาคม พ.ศ. ๒๕๔๔ อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๔ มาตรา ๓๗ มาตรา ๓๙ มาตรา ๔๘ และมาตรา ๕๐ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย คณะกรรมการกิจการโทรคมนาคมแห่งชาติ
จึงกำหนดหลักเกณฑ์ วิธีการ
และเงื่อนไขในการจัดให้มีบริการโทรคมนาคมพื้นฐานโดยทั่วถึงและบริการเพื่อสังคม ดังต่อไปนี้

ข้อ ๑ ในประกาศนี้
โทรคมนาคม
หมายถึง การส่ง การแพร่ หรือการรับเครื่องหมายสัญญาณตัวหนังสือ ตัวเลข ภาพ เสียง รหัส
หรือการอื่นใดซึ่งสามารถให้เข้าใจความหมายได้โดยระบบสาย ระบบคลื่นความถี่ ระบบแสง ระบบแม่เหล็กไฟฟ้า
หรือระบบอื่น
บริการโทรคมนาคมพื้นฐาน
หมายถึง การให้บริการโทรศัพท์สาธารณะ โทรศัพท์ประจำที่และอินเทอร์เน็ต โดยไม่จำกัดเทคโนโลยี
โทรศัพท์สาธารณะ
หมายถึง โทรศัพท์ที่ใช้เทคโนโลยีแบบมีสายหรือไร้สาย ติดตั้งอยู่ในสถานที่ซึ่งประชาชนสามารถเข้าใช้บริการได้โดยสะดวก
สามารถชำระค่าบริการได้ทั้งแบบหยอดเหรียญและแบบใช้บัตรโทรศัพท์
โทรศัพท์ประจำที่
หมายถึง โทรศัพท์ที่ใช้เทคโนโลยีแบบมีสายหรือไร้สายติดตั้งประจำที่โดยสามารถรองรับการให้บริการอินเทอร์เน็ตด้วยความเร็วอย่างน้อย
56 Kbps
ทั่วถึง หมายถึง ครอบคลุมทุกหมู่บ้านในประเทศไทย
สถานศึกษา
หมายถึง สถานที่ซึ่งได้รับการรับรองว่าเป็นสถานศึกษาจากกระทรวงศึกษาธิการ เช่น
โรงเรียน ศูนย์การเรียน วิทยาลัย มหาวิทยาลัย
ศาสนสถาน หมายถึง สถานที่ซึ่งได้รับรองว่าเป็นศาสนสถานจากสำนักงานพระพุทธศาสนาแห่งชาติ
หรือกรมการศาสนา เช่น วัดพุทธ โบสถ์คริสต์ โบสถ์พราหมณ์ มัสยิดอิสลาม
สถานพยาบาล
หมายถึง สถานที่ซึ่งได้รับการรับรองว่าเป็นสถานพยาบาลจากกระทรวงสาธารณสุข เช่น สถานีอนามัย
โรงพยาบาล
หน่วยงานอื่นที่ให้ความช่วยเหลือแก่สังคม
หมายถึง มูลนิธิหรือหน่วยงานซึ่งมีผลงานการช่วยเหลือผู้ที่ตกอยู่ในภาวะยากลำบากไม่น้อยกว่า
๑๐๐ คน เป็นเวลาติดต่อกันไม่น้อยกว่า ๒ ปี
โดยได้รับการอนุญาตและมีหนังสือรับรองว่าเป็นหน่วยงานที่ให้ความช่วยเหลือแก่สังคมจากสำนักงานคณะกรรมการวัฒนธรรมแห่งชาติ
หรือผู้ว่าราชการจังหวัด
ผู้มีรายได้น้อย
หมายถึง ผู้มีรายได้น้อยต่อเดือนโดยเฉลี่ยต่ำกว่าเกณฑ์ที่หน่วยงานราชการประกาศกำหนด
และต้องมีหนังสือรับรองจากหน่วยงานราชการที่คณะกรรมการเห็นชอบหรือได้รับการขึ้นทะเบียนจากหน่วยงานราชการว่าเป็นผู้มีรายได้น้อย
คนพิการ หมายถึง บุคคลที่มีความผิดปกติหรือมีความบกพร่องทางร่างกาย
การมองเห็น การได้ยิน หรือสื่อความหมาย โดยไม่สามารถรับการบริการโทรคมนาคมพื้นฐานเหมือนคนปกติ
และมีบัตรหรือหนังสือรับรองจากกระทรวงพัฒนาสังคมและความมั่นคงของมนุษย์ หรือหน่วยงานอื่นที่คณะกรรมการเห็นชอบ
เด็ก หมายถึง บุคคลที่มีอายุไม่เกิน
๑๕ ปีบริบูรณ์
คนชรา หมายถึง บุคคลที่มีอายุตั้งแต่
๖๐ ปีบริบูรณ์ขึ้นไป
ผู้ด้อยโอกาสในสังคม
หมายถึง ผู้ประสบปัญหาความเดือดร้อน และได้รับผลกระทบ ในด้านเศรษฐกิจ สังคม การศึกษา
สาธารณสุข การเมือง กฎหมาย วัฒนธรรม ภัยธรรมชาติและภัยสงคราม รวมถึงผู้ที่ขาดโอกาสที่จะเข้าถึงบริการขั้นพื้นฐานของรัฐ
ตลอดจนผู้ประสบปัญหาที่ยังไม่มีองค์กรหลักรับผิดชอบ อันจะส่งผลให้ไม่สามารถดำรงชีวิตได้เท่าเทียมกับผู้อื่น
และมีหนังสือรับรอง
หรือได้รับการขึ้นทะเบียนจากกระทรวงพัฒนาสังคมและความมั่นคงของมนุษย์ว่าเป็นผู้ด้อยโอกาสในสังคมหรือหน่วยงานราชการอื่นที่คณะกรรมการเห็นชอบ
ผู้รับใบอนุญาต
หมายถึง ผู้ประกอบกิจการโทรคมนาคมที่ได้รับใบอนุญาต
ผู้ใช้บริการ
หมายถึง ผู้ใช้บริการโทรคมนาคมของผู้รับใบอนุญาต
คณะกรรมการ
หมายถึง คณะกรรมการกิจการโทรคมนาคมแห่งชาติ หรือ กทช.
สำนักงาน หมายถึง สำนักงานคณะกรรมการกิจการโทรคมนาคมแห่งชาติ
เลขาธิการ
หมายถึง เลขาธิการคณะกรรมการกิจการโทรคมนาคมแห่งชาติ
กองทุน หมายถึง กองทุนพัฒนากิจการโทรคมนาคมเพื่อประโยชน์สาธารณะ

ส่วนที่
๑
แผนการดำเนินงาน
 

ข้อ ๒ เพื่อให้การดำเนินการจัดให้มีบริการโทรคมนาคมพื้นฐานโดยทั่วถึงและบริการเพื่อสังคมเป็นไปอย่างมีประสิทธิภาพ
คณะกรรมการได้กำหนดระยะเวลาและภารกิจที่ผู้รับใบอนุญาตต้องดำเนินการ ดังต่อไปนี้
๒.๑ จัดให้มีโทรศัพท์สาธารณะอย่างน้อย ๒ เลขหมายต่อ
๑ หมู่บ้าน จำนวนไม่เกิน ๖,๐๐๐ หมู่บ้าน ทั้งนี้ต้องติดตั้งภายใน
๓๐ เดือน นับแต่วันที่ได้รับใบอนุญาต โดยจะต้องดำเนินการไม่น้อยกว่าพื้นที่เป้าหมายและในกำหนดเวลาที่คณะกรรมการกำหนด
๒.๒ จัดให้มีโทรศัพท์ประจำที่และโทรศัพท์สาธารณะ
อย่างน้อยอย่างละ ๑ เลขหมายรวมอย่างน้อย ๒ เลขหมายต่อแห่ง ในสถานศึกษา ศาสนสถาน สถานพยาบาล
และหน่วยงานที่ให้ความช่วยเหลือแก่สังคมจำนวนไม่เกิน ๔,๐๐๐ แห่ง
ภายใน ๒๔ เดือน นับแต่วันที่ได้รับใบอนุญาตโดยจะต้องดำเนินการไม่น้อยกว่าพื้นที่เป้าหมายและในกำหนดเวลาที่คณะกรรมการกำหนด
๒.๓ จัดให้มีบัตรโทรศัพท์สำหรับกลุ่มคนพิการ กลุ่มคนชราที่มีรายได้น้อยและกลุ่มผู้มีรายได้น้อยที่ขึ้นทะเบียนกับกระทรวงพัฒนาสังคมและความมั่นคงของมนุษย์เป็นเงินจำนวน
๑๐๐ บาทต่อเดือนต่อคน จำนวนเดือนละไม่เกิน ๑ ล้านคน เป็นระยะเวลา ๓๐ เดือน นับแต่วันที่ได้รับใบอนุญาต
ตามเงื่อนไขที่คณะกรรมการกำหนด
๒.๔ จัดให้มีโทรศัพท์สาธารณะอย่างน้อย ๑ เลขหมาย
ภายในรัศมีไม่เกิน ๑๐๐ เมตร ของชุมชนผู้มีรายได้น้อย ซึ่งมีขนาดไม่ต่ำกว่า ๑๐๐ ครัวเรือน
ที่ได้ยื่นความต้องการและอยู่ในเขตพื้นที่โครงข่ายของผู้รับใบอนุญาตประกอบกิจการโทรคมนาคม
โดยต้องสำรองเลขหมายไว้ไม่เกิน ๒,๖๐๐ เลขหมาย ทั้งนี้ ต้องไม่ต่ำกว่าที่คณะกรรมการกำหนด
๒.๕ จัดให้มีโทรศัพท์สาธารณะและบริการอำนวยความสะดวกสำหรับคนพิการ
ตามระเบียบคณะกรรมการฟื้นฟูสมรรถภาพคนพิการว่าด้วยมาตรฐานอุปกรณ์หรือสิ่งอำนวยความสะดวกโดยตรงแก่คนพิการ
พ.ศ. ๒๕๔๔
๒.๖ จัดให้มีการช่วยเหลือในการใช้บริการโทรคมนาคมบางประเภทหรือบางลักษณะแก่บุคคลและหน่วยงานที่ให้ความช่วยเหลือแก่สังคมไม่เกิน
๕,๐๐๐ เลขหมาย ตามเงื่อนไขที่คณะกรรมการกำหนด
ทั้งนี้ ในการดำเนินการตามเป้าหมายที่กำหนด จะต้องดำเนินการให้เป็นไปตามเงื่อนไขและมาตรฐานการให้บริการในการจัดให้มีบริการโทรคมนาคมพื้นฐานโดยทั่วถึงและบริการเพื่อสังคมตามเอกสารแนบท้ายประกาศ

ส่วนที่
๒
อำนาจหน้าที่ของคณะกรรมการ
 

ข้อ ๓ คณะกรรมการมีอำนาจหน้าที่ ดังต่อไปนี้
๓.๑ กำหนดพื้นที่เป้าหมายในการดำเนินการจัดให้มีบริการโทรคมนาคมพื้นฐานโดยทั่วถึงและบริการเพื่อสังคมตามข้อ
๒.๑ และ ๒.๒
๓.๒ กำหนดระยะเวลาที่ผู้ขอรับใบอนุญาตจะต้องส่งแผนการให้บริการโทรคมนาคมพื้นฐานโดยทั่วถึงและบริการเพื่อสังคม
๓.๓ พิจารณาและอนุมัติแผนการจัดให้มีบริการโทรคมนาคมพื้นฐานโดยทั่วถึงและบริการเพื่อสังคมของผู้ขอรับใบอนุญาต
๓.๔ พิจารณาและอนุมัติผลการดำเนินงานของผู้รับใบอนุญาตตามภารกิจในข้อ
๒
๓.๕ วินิจฉัยข้ออุทธรณ์ของผู้รับใบอนุญาตตามข้อ
๘

ข้อ ๔ การพิจารณาแผนการดำเนินงานในการจัดให้มีบริการโทรคมนาคมพื้นฐานโดยทั่วถึง
และบริการเพื่อสังคมของคณะกรรมการจะพิจารณาโดยคำนึงถึงความเหมาะสมในด้านต่างๆ เช่น
ความเหมาะสมทางกายภาพ ความเหมาะสมทางเทคนิค ผลกระทบต่อสังคมและสิ่งแวดล้อม ความเหมาะสมทางการเงินและเศรษฐกิจ
การสนับสนุนและส่งเสริมโอกาสทางการแข่งขัน เป็นต้น
คณะกรรมการมีอำนาจให้ผู้ขอรับใบอนุญาตจัดส่งข้อมูลเพิ่มเติมภายในระยะเวลาที่คณะกรรมการกำหนด
และมีอำนาจในการปรับปรุง แก้ไขแผนการจัดให้มีบริการของผู้ขอรับใบอนุญาตก่อนการพิจารณาอนุมัติ
โดยคณะกรรมการจะมีหนังสือแจ้งเป็นลายลักษณ์อักษรแก่ผู้ขอรับใบอนุญาตประกอบกิจการโทรคมนาคมที่ได้รับมอบหมายในการจัดให้มีบริการโทรคมนาคมพื้นฐานโดยทั่วถึงและบริการเพื่อสังคม
ทั้งนี้ คณะกรรมการอาจมอบหมายให้ผู้ขอรับใบอนุญาตประกอบกิจการโทรคมนาคมมากกว่า
๑ ราย เข้าดำเนินการจัดให้มีบริการโทรคมนาคมพื้นฐานโดยทั่วถึงและบริการเพื่อสังคมภายในพื้นที่เป้าหมายเดียวกันได้

ส่วนที่
๓
หน้าที่ของผู้รับใบอนุญาต
 

ข้อ ๕ ผู้รับใบอนุญาตแบบที่ ๒ ที่มีโครงข่ายเป็นของตนเอง
และแบบที่ ๓ มีหน้าที่ต้องจัดให้มีบริการโทรคมนาคมพื้นฐานโดยทั่วถึงและบริการเพื่อสังคมตามที่คณะกรรมการกำหนด
โดยจะต้องจัดส่งหนังสือแจ้งความจำนงที่จะจัดบริการต่อคณะกรรมการ พร้อมกับแผนการให้บริการโทรคมนาคมพื้นฐานโดยทั่วถึงและบริการเพื่อสังคม
ระยะ ๓ ปี เสนอต่อคณะกรรมการภายในระยะเวลาที่คณะกรรมการกำหนด โดยมีรายละเอียดดังนี้
๕.๑ บทสรุปสำหรับผู้บริหาร
๕.๒ แผนการจัดหา ติดตั้งและบำรุงรักษาอุปกรณ์
๕.๓ ข้อกำหนดทางเทคนิคของโครงข่ายและรายละเอียดการเชื่อมต่อโครงข่าย
๕.๔ ตำแหน่งของจุดติดตั้ง
๕.๕ ประมาณการรายได้- ค่าใช้จ่ายในการดำเนินงาน
พร้อมข้อสมมุติฐานที่ใช้สำหรับการประมาณการ
๕.๖ รายละเอียดการกำหนดอัตราค่าบริการในพื้นที่เป้าหมาย
๕.๗ รายละเอียดของเทคโนโลยีการให้บริการในพื้นที่เป้าหมาย
๕.๘ รายละเอียดแผนการสนับสนุนแก่ผู้มีรายได้น้อย
คนพิการ เด็ก คนชรา และผู้ด้อยโอกาสในสังคม
๕.๙ แผนการวิเคราะห์ความเหมาะสมทางการเงินและเศรษฐกิจและการประเมินความเสี่ยงของการดำเนินงาน
๕.๑๐ แผนและค่าใช้จ่ายในการบำรุงรักษาต่อปี
๕.๑๑ ข้อมูลอื่นๆ ที่เกี่ยวข้อง ที่คณะกรรมการร้องขอเพิ่มเติม
ทั้งนี้ให้ดำเนินการจัดส่งรายละเอียดแผนการให้บริการโทรคมนาคมโดยทั่วถึงและบริการเพื่อสังคม
พร้อมสำเนาจำนวน ๔ ชุด มาพร้อมกับการยื่นคำขอรับใบอนุญาตประกอบกิจการโทรคมนาคม

ข้อ ๖ ในกรณีผู้ขอรับใบอนุญาตที่มีความประสงค์จะเป็นผู้รับใบอนุญาตตามข้อ
๕ พิจารณาแล้วเห็นว่าไม่สามารถดำเนินการจัดให้มีบริการโทรคมนาคมพื้นฐานโดยทั่วถึงและบริการเพื่อสังคมตามเป้าหมายที่คณะกรรมการกำหนดไว้ในข้อ
๒ ให้ผู้ขอรับใบอนุญาตรายดังกล่าวจัดทำหนังสือชี้แจงเป็นลายลักษณ์อักษร ประกอบการยื่นคำขอรับใบอนุญาตประกอบกิจการโทรคมนาคม
เพื่อให้คณะกรรมการทราบ

ข้อ ๗ ผู้รับใบอนุญาตประกอบกิจการโทรคมนาคมที่คณะกรรมการมอบหมายให้ดำเนินการจัดให้มีบริการโทรคมนาคมพื้นฐานโดยทั่วถึงและบริการเพื่อสังคม
ตามเป้าหมายในข้อ ๒ ต้องรับผิดชอบค่าใช้จ่ายในการจัดบริการโทรคมนาคมพื้นฐานโดยทั่วถึงและบริการเพื่อสังคม
โดยไม่สามารถขอรับเงินสนับสนุนจากกองทุนพัฒนากิจการโทรคมนาคมเพื่อประโยชน์สาธารณะ

ข้อ ๘ ผู้รับใบอนุญาตที่จัดให้มีบริการโทรคมนาคมพื้นฐานโดยทั่วถึงและบริการเพื่อสังคมมีหน้าที่ต้องรายงานผลการดำเนินงานตามข้อ
๒ ให้คณะกรรมการทราบทุกๆ ๖ เดือน ในกรณีที่ผู้รับใบอนุญาตไม่ดำเนินการให้เป็นไปตามเป้าหมาย
หรือในกรณีที่เกิดความขัดข้องในการใช้งาน ผู้รับใบอนุญาตต้องดำเนินการแก้ไขข้อบกพร่องที่เกิดขึ้นให้กลับมาใช้งานได้ตามปกติภายใน
๗ วัน นับแต่วันที่ได้รับแจ้ง หากมีเหตุสุดวิสัยให้ทำหนังสือขอผ่อนผันเพื่อให้คณะกรรมการพิจารณาเป็นกรณีกรณีไปและเลขาธิการจะมีคำสั่งให้ดำเนินการให้ถูกต้องภายในระยะเวลา
๓๐ วัน ทั้งนี้ หากผู้รับใบอนุญาตไม่พอใจคำสั่งของเลขาธิการ ให้มีสิทธิอุทธรณ์ต่อคณะกรรมการภายใน
๑๕ วัน นับแต่วันที่มีการแจ้งหรือถือว่าได้รับแจ้งคำสั่ง โดยการอุทธรณ์ให้ปฏิบัติตามกฎหมายว่าด้วยวิธีปฏิบัติราชการทางปกครองและคณะกรรมการต้องพิจารณาให้แล้วเสร็จภายใน
๓๐ วัน โดยคำวินิจฉัยของคณะกรรมการให้ถือเป็นที่สุด ในกรณีที่ผู้รับใบอนุญาตไม่ปฏิบัติตามคำสั่งของเลขาธิการ
และพ้นกำหนดระยะเวลาอุทธรณ์หรือคณะกรรมการวินิจฉัยยืนตามคำสั่งของเลขาธิการ เมื่อเลขาธิการมีหนังสือเตือนแล้วยังไม่ปฏิบัติตามคำสั่งนั้น
เลขาธิการจะมีคำสั่งปรับผู้รับใบอนุญาตในอัตราวันละ ๓,๐๐๐ บาท
ต่อจุด ทั้งนี้ไม่ต่ำกว่า ๒๐,๐๐๐ บาทต่อวัน หากผู้รับใบอนุญาตยังเพิกเฉยไม่ปฏิบัติการให้ถูกต้อง
คณะกรรมการอาจมีคำสั่งพักใช้หรือเพิกถอนใบอนุญาตได้

ข้อ ๙ ผู้รับใบอนุญาตแบบที่ ๒ ที่มีโครงข่ายเป็นของตนเอง
และแบบที่ ๓ ทุกราย ที่ไม่สามารถดำเนินการจัดให้มีบริการโทรคมนาคมพื้นฐานโดยทั่วถึงและบริการเพื่อสังคมตามที่คณะกรรมการกำหนด
ต้องจัดสรรเงินรายได้ประจำปีก่อนหักค่าใช้จ่าย จากการประกอบกิจการโทรคมนาคม เพื่ออุดหนุนให้แก่กองทุนพัฒนากิจการโทรคมนาคมเพื่อประโยชน์สาธารณะ
สำหรับนำไปใช้เป็นทุนหมุนเวียน เพื่อสนับสนุนการดำเนินงาน ดังต่อไปนี้
๙.๑ จัดให้มีการดำเนินกิจการโทรคมนาคมเพื่อประโยชน์สาธารณะโดยทั่วถึงและบริการเพื่อสังคม
ในส่วนที่คณะกรรมการมิได้มอบหมายหรือไม่มีผู้รับใบอนุญาตรายใดสามารถจัดให้มีบริการโทรคมนาคมพื้นฐานโดยทั่วถึงและบริการเพื่อสังคม
ตามเป้าหมายที่คณะกรรมการกำหนดได้ ทั้งนี้ คณะกรรมการจะใช้วิธีการประมูลแข่งขัน เพื่อคัดเลือกผู้ประกอบการเพื่อทำหน้าที่จัดให้มีบริการโทรคมนาคมพื้นฐานโดยทั่วถึงและบริการเพื่อสังคมต่อไป
๙.๒ เพื่อการวิจัยและพัฒนาด้านโทรคมนาคม และเพื่อการพัฒนาบุคลากรด้านกิจการโทรคมนาคม
ตลอดจนดำเนินการจัดให้มีบริการโทรคมนาคมเพื่อประโยชน์ด้านการศึกษา วัฒนธรรม
ความมั่นคงของรัฐ และประโยชน์สาธารณะอื่น

ข้อ ๑๐ ผู้รับใบอนุญาตตามข้อ ๙ จะต้องจัดสรรเงินรายได้จากการประกอบกิจการโทรคมนาคมตามอัตราและวิธีการชำระ
ดังต่อไปนี้
๑๐.๑ ให้นำส่งรายได้ก่อนหักค่าใช้จ่ายของผู้ได้รับใบอนุญาตในการประกอบกิจการที่ได้รับอนุญาต
ในอัตราร้อยละ ๔ ต่อปี หรือตามอัตราที่คณะกรรมการประกาศกำหนด โดยคำนึงถึงความจำเป็นและเหมาะสมตามหน้าที่ที่ต้องจัดให้มีการบริการโทรคมนาคมพื้นฐานโดยทั่วถึงหรือเพื่อประโยชน์สาธารณะอื่นใดที่คณะกรรมการเห็นสมควรเข้ากองทุนพัฒนากิจการโทรคมนาคมเพื่อประโยชน์สาธารณะ
๑๐.๒ ผู้ได้รับใบอนุญาตจะต้องนำส่งรายได้เข้ากองทุนเป็นรายปี
ในวันครบกำหนดชำระเงิน โดยแบ่งชำระเป็น ๒ ครั้ง คือ ชำระครั้งที่หนึ่งในวันที่ ๓๑ กรกฎาคม
ของทุกปี โดยคำนวณจากรายได้ก่อนหักค่าใช้จ่ายในการประกอบกิจการของช่วงเดือนมกราคมถึงเดือนมิถุนายนของปีเดียวกัน
และชำระอีกครั้งหนึ่งในวันที่ ๓๑ มกราคม ของทุกปีโดยคำนวณจากรายได้ก่อนหักค่าใช้จ่ายในการประกอบกิจการของช่วงเดือนกรกฎาคมถึงเดือนธันวาคมของปีก่อนหน้า
๑๐.๓ การคำนวณรายได้ที่ต้องจัดส่งสำหรับครั้งแรกหลังจากที่ได้รับใบอนุญาตแบ่งเป็น
๒ กรณี คือ
กรณีที่หนึ่ง คือ กรณีที่ผู้รับใบอนุญาตได้ประกอบกิจการนับจากวันที่ได้รับใบอนุญาตจนถึงวันที่
๓๐ มิถุนายนของการประกอบกิจการในปีแรกแล้วยังไม่ครบ ๖ เดือน
ให้คำนวณรายได้ก่อนหักค่าใช้จ่ายในการประกอบกิจการตั้งแต่วันที่ได้รับใบอนุญาตจนถึงสิ้นเดือนมิถุนายนของปีเดียวกัน
กรณีที่สอง คือ กรณีที่ผู้รับใบอนุญาตได้ประกอบกิจการนับจากวันที่ได้รับใบอนุญาตจนถึงวันที่
๓๑ ธันวาคมของการประกอบกิจการปีแรกแล้วยังไม่ครบ ๖ เดือน ให้คำนวณรายได้ก่อนหักค่าใช้จ่ายในการประกอบกิจการตั้งแต่วันที่ได้รับใบอนุญาตจนถึงสิ้นเดือนธันวาคมของปีเดียวกัน
๑๐.๔ ให้ผู้รับใบอนุญาตชำระเป็นเงินสดหรือเช็คธนาคารสั่งจ่ายกองทุนพัฒนากิจการโทรคมนาคมเพื่อประโยชน์สาธารณะภายในวันครบกำหนดชำระ
ทั้งนี้ คณะกรรมการอาจเปลี่ยนแปลงวิธีการจัดเก็บรายได้ตามความเหมาะสม
๑๐.๕ หากผู้รับใบอนุญาตไม่จัดสรรเงินรายได้ภายในกำหนดดังกล่าว
คณะกรรมการอาจเรียกเก็บเงินเพิ่ม เป็นจำนวนเงินเท่ากับผลคูณของจำนวนเงินที่ค้างชำระกับอัตราดอกเบี้ยเงินกู้
MLR + 2 (ใช้อัตราดอกเบี้ยเงินกู้ MLR ตามประกาศของธนาคารแห่งประเทศไทย
ณ วันครบกำหนดชำระเงิน) คูณกับสัดส่วนของจำนวนวันที่ค้างชำระต่อจำนวนวันใน ๑ ปี (๓๖๐
วัน)

ข้อ ๑๑ ให้บริษัท ทีโอที จำกัด (มหาชน) และบริษัท กสท.
โทรคมนาคม จำกัด (มหาชน)
ยื่นแผนการให้บริการโทรคมนาคมพื้นฐานโดยทั่วถึงและบริการเพื่อสังคม ตามมาตรา ๑๗ (๑),
(๒), (๓) และ (๔) ภายใน ๖๐ วัน นับแต่วันที่ประกาศนี้ใช้บังคับ

ข้อ ๑๒[๑]
ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป


ประกาศ
ณ วันที่ ๒ สิงหาคม พ.ศ. ๒๕๔๘
พลเอก
ชูชาติ พรหมพระสิทธิ์
ประธานกรรมการกิจการโทรคมนาคมแห่งชาติ
[เอกสารแนบท้าย]

๑.
เอกสารแนบท้ายประกาศ เงื่อนไข และมาตรฐานการให้บริการ ในการจัดให้มีบริการโทรคมนาคมพื้นฐานโดยทั่วถึง
และบริการเพื่อสังคม

(ดูข้อมูลจากภาพกฎหมาย)








































ฐิติพงษ์/ผู้จัดทำ
๑๘
สิงหาคม ๒๕๔๘

[๑]
รก.๒๕๔๘/พ๕๘ง/๖๗/๓ สิงหาคม ๒๕๔๘